L-UE qed tieħu miżuri ġodda biex tgħin lis-sajjieda jkampaw mal-effetti soċjoekonomiċi ta' ħsara tar-restrizzjonijiet severi fuq is-sajd għall-bakkaljaw u l-aringa tal-Punent fil-Baħar Baltiku li huma diġà stabbiliti u maqbula għall-2020. Il-Kunsill illum iddefinixxa l-pożizzjoni tiegħu (approċċ ġenerali) dwar regolament li jemenda żewġ atti leġislattivi eżistenti: il-pjan pluriennali tal-Baltiku u l-Fond Ewropew għall-Affarijiet Marittimi u s-Sajd (FEMS) attwali. Ir-regoli l-ġodda maqbula mill-Kunsill ser jippermettu b'mod partikolari li jintuża waqfien permanenti biex jiġu skrappjati bastimenti li jistadu għall-bakkaljaw tal-Baltiku u għall-aringa tal-Baltiku tal-Punent. F'Ottubru, il-Kunsill ħa deċiżjonijiet kuraġġużi biex jippermetti l-irkupru gradwali tal-istokkijiet tal-bakkaljaw tal-Baltiku u tal-aringa tal-Punent, iżda aħna lkoll konxji ħafna mill-konsegwenzi soċjoekonomiċi problematiċi li dawn ser ikollhom fuq il-komunitajiet lokali tas-sajd. Nittamaw li nilħqu ftehim mal-Parlament Ewropew mill-aktar fis possibbli dwar regoli ġodda li ser jgħinu lis-sajjieda jaġġustaw għal din it-tranżizzjoni u b'hekk jappoġġaw l-irkupru ta' dawn l-istokkijiet dgħajfin. Jari Leppä, Ministru għall-Agrikoltura u l-Forestrija tal-Finlandja u President tal-Kunsill Kuntest u passi li jmiss Għal diversi raġunijiet marbuta prinċipalment ma' fatturi ambjentali u antropoġeniċi l-ekosistema fil-Baħar Baltiku ilha fi stat fraġli għal għexieren ta' snin. Fl-2019 l-ICES, il-Kunsill Internazzjonali għall-Esplorazzjoni tal-Baħar, ippubblika parir xjentifiku allarmanti dwar l-istat tal-istokkijiet tal-bakkaljaw tal-Baltiku u l-istokk tal-aringa tal-Punent fil-Baħar Baltiku. B'reazzjoni għas-sitwazzjoni, il-Kummissjoni adottat l-ewwel miżuri ta' emerġenza f'Lulju 2019 li jipprojbixxu s-sajd tal-bakkaljaw tal-Baltiku tal-Lvant sal-aħħar tas-sena. Sussegwentement, f'Ottubru 2019, il-Kunsill iddeċieda li jagħlaq is-sajd immirat għall-bakkaljaw tal-Baltiku tal-Lvant fl-2020 u li jnaqqas b'mod sinifikanti l-attivitajiet tas-sajd b'impatt fuq il-bakkaljaw tal-Baltiku tal-Lvant. L-opportunitajiet tas-sajd għall-bakkaljaw tal-Baltiku tal-Punent u l-aringa tal-Punent ukoll tnaqqsu b'mod sinifikanti. Dawn il-miżuri għall-2020 x'aktarx ser iwasslu għal kapaċitajiet żejda tal-flotta kif ukoll għal konsegwenzi soċjoekonomiċi serji għall-komunitajiet kostali u s-settur tas-sajd relatati. Il-Kummissjoni Ewropea adottat il-proposta tagħha li temenda r-regolamenti 2016/1139 u 508/2014 wara impenn politiku li sar matul il-Kunsill Agrikoltura u Sajd ta' Ottubru biex tiġi indirizzata l-kriżi soċjoekonomika fis-sajd fil-Baħar Baltiku. L-approċċ ġenerali li ntlaħaq illum huwa l-mandat tal-Kunsill għan-negozjati futuri mal-Parlament Ewropew. Il-Kunsill issa huwa lest biex jibda n-negozjati hekk kif il-PE jkun qabel dwar il-pożizzjoni tiegħu. Introduzzjoni ta' limiti ta' kapaċità għall-bakkaljaw tal-Baltiku tal-Lvant, approċċ ġenerali, 6 ta' Diċembru 2019 Proposta tal-Kummissjoni Il-Baħar Baltiku: qbil tal-Kunsill dwar il-limiti ta' qbid għall-2020 (stqarrija għall-istampa, 15 ta' Ottubru 2019) Ara l-paġna tal-laqgħa